Geldwa byna met mans daarin opgeblaasSkade aan die geldwa. Foto: Verskaf ŉ Volskaalse soektog is van stapel gestuur na ŉ bende van 17 swaar gewapende mans wat Maandagaand ŉ geldwa buite Tzaneen in Limpopo opgeblaas en beroof het en toe op boere se voertuie losgebrand het. Lt.kol. Moatshe Ngoepe, provinsiale polisiewoordvoerder, het gesê die voorval het omstreeks 18:45 op die R71 tussen Tzaneen en Gravelotte plaasgevind. “Drie veiligheidsbeamptes van die G4S-veiligheidsmaatskappy het geld vervoer toe die verdagtes in vyf voertuie hulle in ŉ hinderlaag gelei en tot stilstand gedwing het,” het Ngoepe gesê. Marius Jacobs, woordvoerder van Northern Security en stigter van die Watchdog Tzaneen-inisiatief, het aan Maroela Media gesê die voorval het naby die Letsitele-afrit plaasgevind. “Die verdagtes het op die geldwa en die veiligheidsbeamptes losgebrand. Verskeie skote is afgevuur en van die bemanning is gewond,” het Jacobs gesê. “Die verdagtes het die bemanning gedreig dat as hulle nie uit die voertuig klim nie, hulle die voertuig met mense en al daarbinne sal opblaas.” Volgens Ngoepe is die kluis in die voertuig opgeblaas waarna die verdagtes met ŉ onbekende hoeveelheid geld op vlug geslaan het. Die geldwa is erg beskadig. Jacobs het gesê ŉ boer van die omgewing het agter die geldwa gery toe die voorval plaasgevind het. Hy het hulp ontbied en nog boere het intussen ook van die voorval verneem en is na die toneel om bystand te lewer. “Die verdagtes het ook op die boere se voertuie geskiet voor hulle van die toneel gevlug het,” het Jacobs bygevoeg. Die veiligheidsbeampte wat die voertuig bestuur het, is in sy regterarm en -been geskiet. Paramedici van ER24 het die man op die toneel behandel. “Die beampte en een van sy kollegas het ook beserings wat deur skrapnel aangerig is, opgedoen. Hulle is albei na ŉ hospitaal geneem vir verdere behandeling. Die derde beampte is nie beseer nie, maar na die hospitaal geneem vir waarneming,” het Chitra Bodasing Harduth, woordvoerder van ER24, gesê. Die Letsitele-polisie ondersoek die voorval. Die verdagtes is onbekend en vermoedelik swaar gewapen. Niemand is nog in verband met die voorval in hegtenis geneem nie.